ΓΡΑΠΤΗ ΕΡΩΤΗΣΗ E-1886/96 υποβολή: Marianne Thyssen (PPE) προς την Επιτροπή (11 Iουλίου 1996)

Θέμα: Καλλιέργεια διακοσμητικών φυτών

Στην Ευρωπαϊκή Ένωση σημειώνεται σημαντική αύξηση των εισαγωγών λουλουδιών και φυτών από τρίτες χώρες. Ταυτόχρονα το έργο της επιλογής μετατοπίζεται όλο και περισσότερο από την Ευρώπη σε χώρες με χαμηλά ημερομίσθια. Ως αποτέλεσμα των παραχωρήσεων που αναγνωρίστηκαν πρόσφατα για το Μαρόκο, μεγαλώνει ο αριθμός των χωρών που επιθυμούν την αύξηση των εξαγωγών τους προς την Ευρωπαϊκή Ένωση και θέλουν να επωφεληθούν από μειωμένους φορολογικούς δασμούς ή από δασμούς με μηδενικό συντελεστή. Γι' αυτό το λόγο, ερωτώ:

1. Ποια είναι η εξέλιξη των εισαγωγών λουλουδιών και φυτών από τρίτες χώρες στην Ευρωπαϊκή Ένωση για τα τελευταία 20 χρόνια και τι ποσότητες από αυτά εισάγονται στην Ένωση χωρίς την καταβολή δασμών;

2. Ποια είναι η θέση της Επιτροπής στο αίτημα τρίτων χωρών για τη χορήγηση συμπληρωματικών δασμολογικών ποσοστόσεων;

3. Σε ποιο βαθμό είναι δυνατό για τρίτες χώρες να μπορούν να εξάγουν στην Ευρωπαϊκή Ένωση λουλούδια και φυτά χωρίς να πληρούν τις διεθνώς αναγνωρισμένες προϋποθέσεις όσον αφορά τα δικαιώματα καλλιέργειας φυτών; Με άλλα λόγια είναι δυνατή η εισαγωγή φυτών από χώρες που δεν έχουν υπογράψει τη διεθνή σύμβαση (UPOV) σχετικά με το δικαίωμα καλλιέργειας φυτών;

4. Προβλέπεται να πάρει η Επιτροπή μέτρα που να ικανοποιούν ιδιαιτέρως τις ανάγκες των ευρωπαίων καλλιεργητών διακοσμητικών φυτών;

Απάντηση του κ. Fischler εξ ονόματος της Επιτροπής (16 Σεπτεμβρίου 1996)

1. Το 1976, οι κοινοτικές εισαγωγές λουλουδιών και φυτών ανέρχονταν σε 42.688 τόνους και οι εξαγωγές σε 117.550 τόνους. Το 1994, οι αριθμοί αυτοί ήταν 229.676 και 344.958 τόνοι αντίστοιχα. Άρα, σημειώθηκε αύξηση 438% και 193% αντίστοιχα. Σήμερα, ένα ποσοστό 80% των λουλουδιών εισάγεται χωρίς την καταβολή τελωνειακών δασμών.

2. Η Επιτροπή έχει συνειδητοποιήσει την ιδιαίτερη ευαισθησία που χαρακτηρίζει την κοινοτική αγορά των λουλουδιών. Στις διαπραγματεύσεις της με τρίτες χώρες, η Επιτροπή θα πρέπει να ακολουθήσει τις εγκεκριμένες από το Συμβούλιο σχετικές οδηγίες. Στόχος της Επιτροπής είναι να διευκολύνει την πρόσβαση των κοινοτικών προϊόντων στις ξένες αγορές. Κάθε φορά που γίνονται παραχωρήσεις, η Επιτροπή προσπαθεί να τις θέσει υπό ορισμένους περιορισμούς που να αφορούν τόσο τα είδη όσο και τα χρονοδιαγράμματα κατά τρόπο ώστε να μειώνεται ο αντίκτυπος των εισαγωγών στην εσωτερική αγορά.

3. Επί του παρόντος, η Επιτροπή εξετάζει εις βάθος το πρόβλημα που ανέφερε το Αξιότιμο Μέλος του Κοινοβουλίου και θα φροντίσει να το ενημερώσει το δυνατόν συντομότερο.

4. Το νέο πολυετές σύστημα γενικευμένων δασμολογικών προτιμήσεων ((Κανονισμός (ΕΚ) 1256/96 - ΕΕ αριθ. L 160 της 29.06.1996. )) προβλέπει πράγματι τη λήψη μέτρων υπέρ των ευρωπαίων παραγωγών, δηλαδή τη λήψη ενός μέτρου διασφάλισης που θα ισχύσει από την 1η Ιανουαρίου 1997. Επίσης, η Επιτροπή αποσκοπεί στην ανάπτυξη ενός κοινοτικού προγράμματος προώθησης της καλλιέργειας των λουλουδιών και των φυτών, γεγονός που αποτελεί συνέπεια της δέσμευσης που ανέλαβε το Συμβούλιο στις 10 Νοεμβρίου 1995 στα πλαίσια διαπραγμάτευσης της νέας συμφωνίας με το Μαρόκο. Σε ό,τι αφορά τις εισαγωγές από τις μεσογειακές χώρες, ήδη από το 1987 υπάρχει ένα σύστημα τήρησης ελαχίστων τιμών σε συνδυασμό με την παραχώρηση δασμολογικών προτιμήσεων.